Γιώργος Λιάγκας

Ο Γιώργος Λιάγκας (Αθήνα, 28 Μαΐου 1969) είναι Έλληνας δημοσιογράφος, τηλεπαρουσιαστής και ραδιοφωνικός παραγωγός. Την περίοδο 2021-2022 ήταν αντιπρόεδρος της ποδοσφαιρικής ομάδας της Αθλητικής Ένωσης Λάρισας.

Βιογραφικό
Γεννήθηκε το 1969 στην Αθήνα όπου και μεγάλωσε. Η καταγωγή του είναι από το Αργυροπούλι Λάρισας. Είναι πτυχιούχος μηχανολόγος μηχανικός, απόφοιτος του Εθνικού Μετσόβιου Πολυτεχνείου, από όπου πήρε το πτυχίο με βαθμό «λίαν καλώς».

Κατά τη διάρκεια των σπουδών του εργαζόταν ως πιανίστας σε ένα πιάνο-μπαρ. Εκεί τον είδε ο σκηνοθέτης Κώστας Καραγιάννης και τον συμβούλεψε να ασχοληθεί με τη δημοσιογραφία, πράγμα που έγινε. Υπήρξε στέλεχος του πολιτικού και κοινοβουλευτικού ρεπορτάζ στο ΣΚΑΪ (μετέπειτα ALPHA) και αργότερα στο STAR, όπου παρουσίαζε και δελτία ειδήσεων. Δάσκαλος του στη δημοσιογραφία υπήρξε ο Σταμάτης Μαλέλης. Στη συνέχεια μετακινήθηκε στο MEGA όπου παρουσίασε τα επιτυχημένα τηλεπαιχνίδια «Fifty Fifty» και «Η εκδίκηση της ξανθιάς». Από τον Οκτώβριο του 2010 ως τον Ιούλιο του 2013 ανέλαβε από κοινού με την τότε σύζυγό του, Φαίη Σκορδά, την παρουσίαση της πρωινής ψυχαγωγικής εκπομπής του MEGA, «Πρωινό mou» σημειώνοντας μεγάλη επιτυχία.

Το καλοκαίρι του 2013 υπέγραψε συμβόλαιο με τον ΑΝΤ1 και μέχρι το καλοκαίρι του 2016 παρουσίασε την εκπομπή «Το Πρωινό», πάλι με τη Φαίη Σκορδά.

Από το 2007 μέχρι το 2014 διατηρούσε ραδιοφωνική εκπομπή στον Real FM 97.8 μαζί με την Ελεάννα Τρυφίδου. Τη σεζόν 2014-2015 διατηρούσε ραδιοφωνική εκπομπή στα Παραπολιτικά 90.1 FM μαζί με την Ευγενία Μανωλίδου ενώ παράλληλα παρουσίασε το talent show «The Voice of Greece» στον ΑΝΤ1.

Ακολούθησαν το show «Rising Star» και το τηλεπαιχνίδι «Lucky room» τη σεζόν 2016-17 στο ίδιο κανάλι. Το 2018 ήταν μέλος της κριτικής επιτροπής μαζί με τον Αλέξη Κωστάλα, την Γκαλένα Βελίκοβα και την Ελεονώρα Μελέτη του σόου χορού του ΑΝΤ1, «Dancing with the Stars» που παρουσίαζε η Ευαγγελία Αραβανή.

Το 2019, υπέγραψε συμβόλαιο με τον ΣΚΑΪ όπου τη σεζόν 2019-20 παρουσίασε τη μεσημεριανή ψυχαγωγική εκπομπή «Μεσημέρι με τον Γιώργο Λιάγκα» και το τηλεπαιχνίδι «Guess my age».

Το 2021, επέστρεψε στον ΑΝΤ1 και από τον Ιανουάριο του 2021 έως τον Ιούλιο του 2022 παρουσίασε ξανά την εκπομπή «Το Πρωινό» μαζί με τη Φαίη Σκορδά. Τη σεζόν 2022-23 παραμένει στη παρουσίαση του πρωινού, έχοντας όμως ως συμπαρουσιάστρια τη Δούκισσα Νομικού για τρεις μόνο εβδομάδες.. Συνεχίζει να παρουσιάζει το Πρωινό μέχρι σήμερα.

Πολιτική
Στις εθνικές εκλογές του 2007, ήταν υποψήφιος βουλευτής με το ΠΑΣΟΚ στο Νομό Λάρισας, αλλά για λίγες ψήφους δεν κατάφερε να εκλεγεί. Ειδικότερα, σε εκείνες τις εκλογές, από τις οχτώ έδρες του Νομού Λάρισας, τρεις πήρε η Νέα Δημοκρατία, τρεις το ΠΑΣΟΚ, μία το ΚΚΕ και μία ο ΛΑΟΣ. Από το ΠΑΣΟΚ εκλέχθηκαν οι Φίλιππος Σαχινίδης, Έκτωρ Νασιώκας και Βασίλης Έξαρχος. Ο Λιάγκας ήταν τέταρτος σε σταυρούς προτίμησης και έτσι δεν εκλέχθηκε.

Προσωπική ζωή
Στις 20 Ιουνίου του 2010 παντρεύτηκε, ύστερα από τρία χρόνια σχέσης, την τηλεπαρουσιάστρια Φαίη Σκορδά, με κουμπάρο τον δημοσιογράφο Νίκο Χατζηνικολάου. Απέκτησαν δύο γιους, τον Γιάννη (γενν. 2011) και τον Δημήτρη (γενν. 2014). Τον Νοέμβριο του 2016 ανακοίνωσαν το διαζύγιό τους μετά από έξι χρόνια έγγαμου βίου και εννέα χρόνια κοινής πορείας. 

Από το 2024 είναι σε σχέση με τη δημοσιογράφο-ραδιοφωνική παραγωγό Μαρία Αντωνά.

Παραπομπές

Κατηγορία:Έλληνες δημοσιογράφοι του 20ού αιώνα
Κατηγορία:Έλληνες πολιτευτές
Κατηγορία:Έλληνες τηλεπαρουσιαστές